24 Pesula

24 Pesula Oy on suomalainen itsepalvelupesula-ketju ja pesulalaitteiden valmistaja. Yritys toimii kaupallisten keskusten yhteydessä yhteensä 70 pesulapisteellä Suomessa ja on keskittynyt tarjoamaan itsepalvelulaitteita suurten kodintekstiilien ja mattojen pesuun. Pesulalaitteiden valmistus tapahtuu Nokialla, jossa valmistetaan muun muassa itsepalvelukäyttöön suunniteltua tasopesukonetta kovapohjaisten mattojen pesuun. Yhtiö on patentoinut osan pesuloissa käytetytyistä laitteista ja välineistä.

 Historia 
Yritys perustettiin Kokkolassa vuonna 1999 nimellä Pesukatti. Yrityksen perusti viisi Nevalan perheen seitsemästä veljeksestä. He miettivät, miten rahoittaa autourheiluharrastuksensa. He halusivat perustaa yrityksen, jossa toimisi kuin itsestään ja päätyivät perustamaan itsepalvelupesulan, jossa voisi pestä mattoja.

Vuonna 2009 yhtiön nimi muutettiin muotoon 24 Pesula Oy. Vuonna 2012 yhtiö avasi kolmannen toimipisteensä, Ylöjärvelle Kauppakeskus Eloon.

Vuonna 2015 yrityksen omistajapohja kasvoi, kun mukaan liittyi kaksi seuraavan sukupolven osakasta ja kaksi ulkopolista sijoittajaa, Hannu Kolmonen ja Isto Kiviniemi.

Vuonna 2016 yhtiöllä oli 13 itsepalvelupistettä. Se toimi Helsingin ja Tampereen seudulla sekä Hämeenlinnassa, Kokkolassa, Raisiossa ja Turussa. Mattojen tasopesukone otettiin käyttöön. Kesäkuussa 2017 avattiin ketjun 17. pesula.

Yhtiö aloitti toimintansa ulkomailla helmikuussa 2018, jolloin sen tytäryhtiö 24 Laundromatin ensimmäinen pesulapiste avattiin Englannissa Blackburnissa Morrisons-supermarketin yhteydessä.

Pesulat toimivat aluksi kolikoilla, sitten mobiilimaksuilla.  Vuodesta 2022 lähtien maksut on voitu tehdä kortin lisäksi yrityksen omalla mobiilisovelluksella.

Vuonna 2021 ketjulla oli 43 itsepalvelupesulaa Suomessa ja kaksi Englannissa, Blackburnissa ja Lontoossa.

Vuonna 2024 Juuri Partners sijoitti yhtiöön.

 Organisaatio 
Vuonna 2026 yhtiöllä oli 70 toimipistettä Suomessa. Sen tuotantotilat sijaitsevat Nokialla. Perheyrityksessä toimii kahden sukupolven edustajia.

Yrityksen tytäryhtiö 24 Laundromat toimii Isossa-Britanniassa. Ruotsissa toimitaan nimellä 24 Tvättomat.

24 Pesulan toimitusjohtajana toimii Jaana Tarkki ja hallituksen puheenjohtajana Tommi Asmala.

 Toiminta 
Yhtiö rakentaa pesulansa omissa tuotantotiloissaan ja siirtää ne käyttöpaikoille kokonaisina. Pesukoneita se ostaa osittain Euroopasta, mutta osan pesu- ja kuivausvälineistä se on suunnitellut ja valmistanut itse. Esimerkiksi tasopesukone, pesukoneiden maksu- ja etäohjausjärjestelmät ja lukittavat kuivauskaapistot on suunniteltu itse ja niille on haettu patentit.

Pesulat sijaitsevat yleensä ostoskeskuksissa, jolloin niitä voidaan käyttää ostosten teon yhteydessä. Asiakas täyttää koneen ja valitsee sopivan ohjelman. Puoli tuntia kestävä pesu käynnistyy, kun palvelusta on maksettu. Koneeseen lisätään pesuaineet automaattisesti. Pesuloissa on omat koneet matoille, petivaatteille, untuvalle ja arkipyykille. Pyykit kuivatetaan lukittavassa kuivauskaapistossa tai kuivausrummuissa. Esimerkiksi mattojen kuivatukseen varataan 24 tuntia. Kovapohjaisia mattoja pestään tasopesukoneessa, jossa pesu ja kuivaus tapahtuu 5–30 minuutissa.

Lähteet

Luokka:Kokkolalaiset yritykset